चीन में कोयला खदान में विस्फोट, 29 की मौत  
हादसे के समय खदान में 35 खनिक काम कर रहे थे। इस घटना के बाद छह खनिकों बाहर निकाल लिया गया और उन्हें अस्पताल भेजा गया है।
चीन के हुनान प्रांत की एक कोयला खदान में हुए गैस विस्फोट में कम से कम 29 लोगों की मौत हो गई है। अधिकारियों ने बताया कि हेंगयांग शहर में जियालिचोंग कोयला खदान में शनिवार स्थानीय समयानुसार शाम छह बजे विस्फोट हुआ। इस हादसे के समय खदान में 35 खनिक काम कर रहे थे।  इस घटना के बाद छह खनिकों बाहर निकाल लिया गया और उन्हें उपचार के लिए अस्पताल भेजा गया है। सरकारी समाचार एजेंसी शिन्हुआ के मुताबिक 40 बचावकर्मी एक खनिक की तलाश कर रहे थे। उसका शव मिलने के साथ ही मृतकों की संख्या बढ़कर 29 हो गई है।  खनिकों के परिजन घटनास्थल के निकट बचाव एवं राहत कार्य के दौरान घंटों मौजूद रहे। अपने प्रियजनों की मौत की जानकारी मिलते ही लोगों की आंखें छलक आईं।  प्रांतीय कार्य सुरक्षा विभाग के प्रमुख लियू लिन आज सुबह तक बचाव कार्य की निगरानी करते रहे। यह खदान सरकार के अधीन है। चीन का खनन उद्योग दुनिया के असुरक्षित उद्योगों में आता है। इसी महीने की शुरुआत में दो खदान विस्फोटों कम से कम 19 लोग मारे गए थे। आधिकारिक आंकड़ों के मुताबिक वर्ष 2010 में चीन में कोयला खदानों में हुई घटनाओं में 2,433 (प्रतिदिन छह लोग) लोगों की मौत हुई।